María Herreros ens acosta a Georgia O’Keeffe, en una exposició al Col·legi Major Rector Peset

## María Herreros ens acosta a Georgia O’Keeffe, en una exposició al Col·legi Major Rector Peset

Detall d'una de les obres.

La Sala de la Muralla del Col·legi Major Rector Peset acull l’exposició Georgia O’Keeffe x María Herreros, un recorregut a través del còmic per la vida de l’artista nord-americana. La iniciativa compta amb la col·laboració amb l’Aula de Còmic del Vicerectorat de Cultura i Societat de la Universitat de València

María Herreros (València, 1983) és una de les pintores, il·lustradores i autores de còmic més originals i amb una trajectòria més afermada al nostre país i a l’estranger. Ha publicat amb editorials com Taschen, Lunwerg o Astiberri, així com també en diferents revistes i periòdics, com *La Vanguardia*, *El País* o *Público*. Les seues obres s’han exposat en el CCCB de Barcelona, el SLPicture Institute of Arts de Seül o el SOMArts a San Francisco. Fou triada com una de les cent il·lustradores més influents del món pel catàleg Taschen de 2019.

L’exposició és el resultat del treball d’investigació al voltant de la figura de Georgia O’Keeffe que María Herreros va desenvolupar per a la realització del còmic que el Museu Nacional Thyssen-Bornemisza li va encarregar sobre la pintora nord-americana amb motiu de la celebració de l’exposició que, junt amb la Fundació O’Keeffe, van organitzar al 2021. Es tracta dels 102 dibuixos a llapis i carbó amb la totalitat de l’historieta, l’original de la portada, 14 esbossos del rostre d’O’Keeffe que María realitza per familiaritzar-se amb el rostre tan característic i expressiu de la pintora de Wisconsin, i el *layout* de l’obra, on es pot veure el que en seria primer germen d’allò que serà l’obra acabada.

Asier Mensuro, comissari de l’exposició, destaca la importància d’incloure el còmic dins de la programació d’exposicions, com ja ha anat fent-se en museus com el MNAC, el MoMA, el Centre d’Art Georges Pompidou, el Museu del Prado i, evidentment, el Museu Nacional Thyssen-Bornemisza. També destaca que “una de les peculiaritats d’aquest còmic és que l’autora retola l’obra sobre el mateix original, cosa que permet al visitant, donat que les pàgines estan ordenades en la sala, fer una lectura íntegra de l’obra i així apreciar el projecte en la seua dimensió narrativa”.

Amb aquesta exposició el CM Rector Peset continua la col·laboració amb l’Aula de Còmic del vicerectorat de Cultura i Societat de la Universitat de València apostant per acostar el còmic a la comunitat universitària i a la societat valenciana, i segueix la trajectòria ja iniciada amb les exposicions *Dr. Uriel. Mil dies de guerra*, de Sento Llobell, i *Cálamos y viñetas*, organitzada per Casa Árabe i l’IEMed, la presentació de diverses publicacions o de diferents edicions d’Splash Sagunt Festival del Còmic de la Comunitat Valenciana.

L’exposició al Col·legi Major Rector Peset es fa en col·laboració amb l’Aula de Còmic del vicerectorat de Cultura i Societat de la Universitat de València i serà inaugurada el proper 26 d’abril a les 19 h per Ester Alba Pagán, vicerectora de Cultura i Societat de la Universitat de València; Asier Mensuro, comissari de l’exposició; Álvaro Pons, responsable de l’Aula de Còmic; María Herreros, il·lustradora, autora del còmic, i Carles Xavier López, director del Col·legi Major Rector Peset.

-------------------

*Inauguració: dimecres 26 d’abril a les 19 hores.  
L’exposició estarà oberta al públic del 26 d’abril al 4 de juny de 2023, de dimarts a diumenge, d’11.00 a 19.00 h, a la Sala de la Muralla del Col·legi Major Rector Peset de la Universitat de València (plaça del Forn de Sant Nicolau, 4. València).*   
.

Més informació:

* Web del col·legi Rector Peset.

Arxivat en:
Col·legi Major Rector Peset

## Altres Notícies

La Universitat presenta a La Nau la major retrospectiva sobre l'artista i cantant Miguel de Molina

La Universitat de València presenta una exposició sobre la bellesa i utilitat que amaguen les “males herbes”

L’exposició ‘¡Viva el Arroz! Gutiérrez visita València’ recull l’obra de K-Hito al Col·legi Major Rector Peset

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar